AIŠKINAMASIS RAŠTAS

Dėl paviršinių nuotekų tvarkytojo Molėtų rajono savivaldybės teritorijoje skyrimo

1. Parengto tarybos sprendimo projekto tikslai ir uždaviniai:

Parengto sprendimo projekto tikslas – paskirti uždarąją akcinę bendrovę „Molėtų vanduo“ paviršinių nuotekų tvarkytoja ir pavesti vykdyti paviršinių nuotekų tvarkymą Molėtų rajono savivaldybės teritorijoje.

2. Siūlomos teisinio reguliavimo nuostatos:

Sprendimu teisinio reguliavimo nuostatos nėra nustatomos.

3. Laukiami rezultatai:

Bendrovė įgytų teisę ir pareigą tvarkyti paviršines nuotekas savivaldybės teritorijoje

4. Lėšų poreikis ir jų šaltiniai:

Lėšų poreikio nėra.

5. Kiti sprendimui priimti reikalingi pagrindimai, skaičiavimai ar paaiškinimai.

Uždaroji akcinė bendrovė „Molėtų vanduo“ (toliau – Bendrovė) 2024 m. vasario 28 d. pateikė Molėtų rajono savivaldybės merui raštą Nr. IS-24 „Dėl paviršinių nuotekų tvarkymo“, kuriuo prašo paviršinių nuotekų tvarkymą pavesti Bendrovei. Rašte nurodo, kad į Bendrovės eksploatuojamus nuotekų tinklus ir nuotekų valyklas 2023 metais paviršinių nuotekų infiltracija sudarė 21,9%, t. y. nuotekų valyklose reikėjo išvalyti 60,2 tūkst. m³ nuotekų, kurių išvalymo sąnaudos nepadengiamos per Bendrovei nustatytą nuotekų tvarkymo kainą. Paskyrus Bendrovę paviršinių nuotekų tvarkytoja ir pavedus vykdyti paviršinių nuotekų tvarkymą savivaldybės teritorijoje, būtų sudaryta galimybė Bendrovei kreiptis į VERT patvirtinti paviršinių nuotekų tvarkymo kainą, kurią mokėtų juridiniai asmenys. Tai leistų ne tik Bendrovei į nuotekų valyklas patenkančių paviršinių nuotekų tvarkymo sąnaudas padengti ne iš savo pajamų, gaunamų už geriamojo vandens tiekimą ir nuotekų tvarkymą, bet ir sumažintų nuotekų tvarkymo kainą, leistų dalį už paviršinių nuotekų tvarkymą gaunamų pajamų investuoti į paviršinių nuotekų tinklų rekonstrukciją.

Geriamojo vandens tiekimo ir nuotekų tvarkymo įstatymo (toliau – Įstatymas) 10 straipsnio 1 dalies 4 punktas reglamentuoja, kad savivaldybių tarybos „skiria paviršinių nuotekų tvarkytojus ir jiems paveda savivaldybių teritorijose vykdyti paviršinių nuotekų tvarkymą“. Įstatymo 3 straipsnio 39 dalis nurodo, kad Paviršinių nuotekų tvarkytojas – savivaldybės valdoma įmonė, šio įstatymo nustatyta tvarka įgijusi teisę ir pareigą tvarkyti paviršines nuotekas savivaldybės teritorijoje. Paviršinės nuotekos tvarkomos vadovaujantis Paviršinių nuotekų tvarkymo reglamentu, patvirtintu Lietuvos Respublikos Aplinkos ministro 2007 m. balandžio 2 d. įsakymu Nr. D1-193 „Dėl paviršinių nuotekų tvarkymo reglamento patvirtinimo“.